**Informatīvais ziņojums**

**par pasākumiem Krievijas ekonomisko sankciju negatīvo seku mazināšanai**

RĪGA

2014.gada novembris

**Ievads**

Atbilstoši Krievijas Federācijas valdības 2014.gada 7.augusta lēmumam Krievija ieviesa pilnīgu embargo lauksaimniecības produktiem, izejvielām un pārtikas precēm (liellopu gaļai, cūkgaļai, augļiem, dārzeņiem, mājputniem, zivīm, sieram, pienam un piena produktiem) no ES, ASV, Austrālijas, Kanādas un Norvēģijas uz vienu gadu.

Papildus, Krievijā šā gada 21.oktobrī stājās spēkā importa aizlieguma paplašinājums, aizliedzot ievest no Eiropas Savienības (ES) liellopa gaļas subproduktus un putnu taukus. Saskaņā ar statistikas datiem Latvija 2014.gadā uz Krieviju neeksportēja ne liellopu gaļas subproduktus (ietilpst 0206 grupā – dzīvnieku subprodukti), ne putnu taukus (ietilpst grupā 0209 – cūku un mājputnu tauki). Tādējādi tieša ietekme šim aizliegumam uz Latvijas ražotājiem nav, vienlaikus jāņem vērā, ka var pieaugt iekšējā konkurence Eiropas tirgū.

Lai nodrošinātu aktuālās informācijas par Krievijas ieviestā importa aizlieguma ietekmi uz skartajām nozarēm – lauksaimniecības un pārtikas pārstrādes, kā arī transporta sektoriem, Ekonomikas ministrija š.g. 20.novembrī organizēja sanāksmi ar nozaru, kā arī atbildīgo institūciju pārstāvjiem, lai pārrunātu situācijas izmaiņas, kopš š.g. 23.oktobra, kā arī diskutētu par Ministru kabineta, kopš š.g. augusta, atbalstīto pasākumu ieviešanas gaitu.

**Saturs**

[1. Krievijas importa embargo ietekme 3](#_Toc404413737)

[2. Atbalsta pasākumi Krievijas sankciju skartajiem uzņēmumiem 6](#_Toc404413738)

[2.1. Atbalsts lauksaimniecības, zivsaimniecības un pārtikas produktu ražotājiem 6](#_Toc404413739)

[2.2. Atbalsts tranzīta un loģistikas nozares komersantiem 7](#_Toc404413740)

[2.3. Atbalsts likviditātes problēmu risināšanai 8](#_Toc404413741)

[2.4. Eksporta tirgu pārorientācija 9](#_Toc404413742)

# Krievijas importa embargo ietekme

Preces kuras iekļautas Krievijas importa embargo sarakstā 2013.gadā sastādīja 4,5% no Latvijas kopēja preču eksporta, jeb 0,2% līmenī no Latvijas IKP.

**Krievijas importa embargo ietekme uz Latvijas eksportu**

|  |  |  |  |
| --- | --- | --- | --- |
|  | **2013** | **2014** | |
| **Jan-Jūl** | **Aug** |
| Kopējais preču eksports, *milj. EUR* | 10 021,3 | 5 717,2 | 811,2 |
| Preču eksports uz Krieviju, *milj. EUR* | 1 163,1 | 567,5 | 102,8 |
| Eksports uz Krieviju *%* no kopējā preču eksporta | 11,6% | 9,9% | 12,7% |
| **Sankciju skartā preču daļa no kopējā eksporta uz Krieviju, *%*** | **4,5%** | **8,3%** | **1,6%** |
| **Sankciju skartā preču daļa no kopējā preču eksporta, *%*** | **0,5%** | **0,8%** | **0,2%** |

Savukārt 2014.gada astoņos mēnešos Krievijas importa embargo sarakstā iekļauto preču īpatsvars kopējā Latvijas eksportā uz Krieviju sasniedza 7,2%. Īpatsvara pieaugums lielā mērā bija saistīts ar straujo šo preču eksporta kāpumu 2013.gada nogalē. Savukārt šogad jau no gada sākuma Krievijas importa embargo sarakstā iekļauto preču eksporta apjomi samazinājās, ko lielā mērā noteica ekonomiskās situācijas pasliktināšanās Krievijā.

**Preču eksports uz Krieviju**

|  |  |
| --- | --- |
| Kopējais preču eksports uz Krieviju,  milj. EUR | Krievijas importa embargo sarakstā iekļauto preču eksports, milj. EUR |
|  |  |

Līdzīgas tendences bija vērojamas arī kopējam preču eksportam uz Krieviju. Lielā mērā pateicoties augstajam līmenim 2013.gada nogalē, arī 2014.gada pirmajos mēnešos preču eksporta apjomi uz Krieviju saglabājās salīdzinoši augsti. Pavājinoties pieprasījumam Krievijas tirgū, kopš marta kopējie eksporta apjomi jau atpalika no pagājušā gada līmeņa. Vienlaikus jāatzīmē preču eksporta neraksturīgais pieaugums augustā, kad, neraugoties uz atsevišķu pārtikas produktu embargo ieviešanu, kopējie preču eksporta apjomi mēneša laikā pieauga par 9,4% un bija pat nedaudz lielāki nekā 2013.gada augustā. Kāpumu noteica alkoholisko dzērienu eksporta apjomu būtisks pieaugums (alkoholiskie dzērieni veido 25% no kopējā preču eksporta uz Krieviju).

Kā jau bija gaidāms, tad augustā Krievijas importa embargo sarakstā iekļauto preču eksporta apjomi bija caurmērā 20-25% līmenī no jūlija eksporta apjoma un Krieviju. Vienlaikus jāatzīmē, ka augustā sankcijām pakļauto preču grupu eksporta apjomi saruka visos Latvijas eksporta tirgos – ne tikai Krievijā, bet arī Lietuvā, Igaunijā, pārējās ES dalībvalstīs, kā arī trešajās valstīs.

Lielākā preču grupa, kas ir pakļauta Krievijas sankcijām ir piens un piena produkti. 2014.gada astoņos mēnešos no visa eksportētā piena un piena produktiem Krievijas tirgus veidoja 21%. Lielākais Latvijas eksporta piena un piena produktu noieta tirgus ir Lietuva un kuru augustā tika eksportēts par 21% mazāk piena un piena produktu nekā jūlijā, kas pakārtoti ir saistītas ar Krievijas sankcijām.

**Ietekme uz embargo skartajām tautsaimniecības nozarēm**

***Piena nozare***

Piena nozare no Krievijas embargo cieš visvairāk - piena produkti, it īpaši siers, aizņēma lielāko daļu aizliegumam pakļauto Latvijas produktu eksportā. Situācija piena nozarē kopš embargo ieviešanas ir būtiski pasliktinājusies, daudzos gadījumos tā ir kritiska.

Zemkopības ministrija vērtē, ka oktobrī piena iepirkuma cena ir samazinājusies jau par 25 %, salīdzinot ar cenu jūlijā, kas bija 293,2 EUR/t. Bez tam, piena pircēju sniegtie dati ļauj secināt, ka cenas samazinājuma apmēru praktiski neietekmē saimniecības lielums, kā arī tas, vai saimniecība pienu pārdod uzņēmumam, kas ražoja produktus Krievijas tirgum, vai vietējas/reģionālas darbības mēroga uzņēmumam. Būtiski pazeminājušās arī piena produktu tirgus cenas tiem uzņēmumiem, kuri eksportēja piena produktus uz Krieviju, kas arī neļauj pārstrādes uzņēmumiem uzturēt piena iepirkuma cenu. Piemēram, kā liecina šo uzņēmumu sniegtā informācija, vājpiena pulverim cena pazeminājusies līdz 35 %, sieriem līdz 20 %, sviestam līdz 19 %.

***Cūkgaļas nozare***

Cūkgaļas nozarē Latvijā saasinās situācija, jo Krievijas embargo netiešā ietekme šobrīd pastiprina Āfrikas cūku mēra dēļ noteikto gaļas aprites ierobežojumu radītās problēmas. Laikā no septembra vidus, kad cenās iezīmējās īpaši izteikta lejupslīde, līdz novembra sākumam cūkgaļas E klases liemeņiem vidējā iepirkuma cena Latvijā pazeminājusies par 12%, bet salīdzinot ar situāciju pirms embargo, samazinājums ir pat 18% noslīdot līdz 146,11 EUR/100 kg. Pašreizējais cūkgaļas iepirkuma cenas līmenis nesedz ražošanas pašizmaksu, tādēļ cūkaudzētājiem rodas ievērojamas rentabilitātes problēmas un citi finansiālie sarežģījumi. Tā kā no pieejamiem informācijas avotiem cenas samazinājums vērojams arī citās dalībvalstīs, Zemkopības ministrija secina, ka šo tendenci veicina arī Krievijas embargo cūkgaļas izstrādājumiem (desām utml.), jo eksporta tirgus zaudēšanas rezultātā tiek pārstrādāti mazāki gaļas daudzumi, kas savukārt palielina svaigas, atdzesētas un saldētas cūkgaļas piedāvājumu ES iekšējā tirgū.

***Augļu un dārzeņu nozare***

Lai arī Latvija nav starp lielākajiem augļu un dārzeņu ražotājiem un eksportētājiem, tomēr Latvijas mērogā tā ir svarīga lauksaimniecības nozare. Kopumā nozare Krievijas sankciju ietekmē ir cietusi tieši tirgus piedāvājuma straujā pieauguma un citu valstu produkcijas importa būtiskas palielināšanās ietekmē.

Vidēji dārzeņu sektorā cena samazinājusies par 30% - 50% atkarībā no produkta, piemēram, kāpostu cena laikā no jūlija līdz septembrim šogad bija samazinājusies par 33 %, savukārt burkānu cena – par 48%.

***Situācijas novērtējums tranzīta un loģistikas sektorā***

Saskaņā ar Satiksmes ministrijas novērtējumu, attiecību ar Krieviju pasliktināšanās gadījumā pastāv risks zaudēt eksporta pakalpojumu apjomu tuvu pie 1 mld euro. Tas tieši skartu dzelzceļa nozari, ostu terminālus, autopārvadātājus, maģistrālo naftas un naftas produktu cauruļvadu jomu, kā arī pakalpojumu sniedzējus.

Krievijas ieviestā embargo atsevišķiem lauksaimniecības produktiem sekas izjūt auto pārvadātāji Latvijā, jo īpaši mazās autopārvadātāju kompānijas ar salīdzinoši mazu autoparku. Satiksmes ministrijas Autosatiksmes departaments ir apkopojis informāciju no nozares asociācijām par Krievijas importa aizlieguma ietekmi. Analizējot nozares asociāciju iesniegto informāciju, var secināt, ka Latvijas lielās autopārvadātāju kompānijas nosaka nepamatoti zemas pārvadājumu cenas un mazie nozares uzņēmumi nespēj vienlīdzīgi konkurēt. Sakarā ar Krievijas Federācijas noteiktajām sankcijām, Latvijas refrižeratoru autoparkam liegti 12.4% (13765 autopārvadājumi) pārvadājumu no kopējiem uz Krieviju veiktajiem 111011 pārvadājumiem. Naudas izteiksmē netiks saņemti ~20,5milj. euro, pēc asociācijas „Latvijas Auto” rīcībā esošās informācijas autotransporta uzņēmumu līzinga maksājumi veido 34% no starptautiskā komercpārvadājumu frakta cenas, līdz ar to uzņēmējiem būs jākompensē zaudējumi no saviem līdzekļiem, kas veido ~ 7 milj. euro.

Šobrīd Latvijas ostu kravu apgrozījuma statistika nenorāda uz nopietnu Krievijas ekonomisko sankciju ietekmi. Latvijas ostās šī gada 10 mēnešos ir vērojams 4.8% kravu apgrozījuma pieaugums. Bet, ja analizē atsevišķas ostas, tad Ventspils ostā kravu apgrozījumam 10 mēnešos ir vērojams būtisks kritums -7.3%. Līdz ar Krievijas ekonomisko sankciju ieviešanu Ventspils brīvostā ir būtiski samazinājies pārkrauto ogļu un naftas produktu apjoms pēdējos mēnešos. Ventspils brīvosta līdz gada beigām prognozē ogļu apjoma kritumu līdz 1.5 milj.tonnām. Ventspils brīvosta ir aprēķinājusi, ka brīvostas zaudējumi rēķināmi apmēram 500 tūkstošu euro apmērā mēnesī. Rīgas brīvostā šī gada 10 mēnešos ir vērojams kravu pieaugums par 14%, salīdzinot ar analogu periodu pērn. Un Liepājas ostā šī gada 10 mēnešos ir vērojams 7.9% kravu pieaugums, salīdzinot ar pagājušā gada 10 mēnešiem.

VAS„ Latvijas Dzelzceļa” kravu pārvadājumi vēl ir ar 1.7% kravu pieaugumu, bet atsevišķās kategorijās pēdējos mēnešos ir vērojams būtisks kravu kritums. Par 33.9% ir samazinājušies sauszemes tranzīta pārvadājumi un par 5.4% samazinājies kravu imports dzelzceļa pārvadājumos. Prognozējot kopējos šī gada rādītājus, Satiksmes ministrija pieļauj, ka dzelzceļa pārvadājumu sektorā un atsevišķu brīvostu kravu apgrozījumā būs vērojams būtisks kravu kritums.

2014.gada 8.oktobra Transporta, telekomunikāciju un enerģētikas Ministru padomes sanāksmē SM valsts sekretārs uzrunāja klātesošos un transporta komisāru, kur pauda Latvijas nostāju Krievijas sankciju jautājumā.

# Atbalsta pasākumi Krievijas sankciju skartajiem uzņēmumiem

## Atbalsts lauksaimniecības, zivsaimniecības un pārtikas produktu ražotājiem

* Š.g. 2.oktobrī laikrakstā Latvijas Vēstnesis publicēti grozījumi Ministru kabineta 2009.gada 7.jūlija noteikumos Nr.746 „Lauksaimniecības un lauku attīstības kredītu garantēšanas kārtība”, kas paredz palielināt kredītgarantiju apjomu lauksaimniekiem līdz 1 milj. EUR.

Pēc Lauku attīstības fonda sniegtās informācijas oktobrī ir piešķirtas garantijas diviem primārās lauksaimniecības produkcijas ražotājam, vienam lauksaimniecības produktu pārstrādes ražotājām un šobrīd vēl trīs uzņēmumu iesniegtie pieteikumi ir izvērtēšanas procesā.

* Grozījumi Ministru kabineta 2014.gada 13.maija noteikumos Nr.243 „Noteikumi par valsts un Eiropas Savienības atbalsta piešķiršanu investīciju veicināšanai lauksaimniecībā” paredz arī lielajiem uzņēmumiem, kurus skāris Krievijas embargo, kredītu procentu daļēju dzēšanu.

Uz kredītu procentu daļēju dzēšanu ir pieteikušies un apstiprināti 11 piena un gaļas pārstrādes uzņēmumi un 7 uzņēmumi, kas nodarbojas ar zvejniecību un zvejas produktu apstrādi. Visu minēto uzņēmumu produkcija ir iekļauta Krievijas Federācijas ekonomisko sankciju pret Latvijas Republiku importa aizlieguma sarakstā.

* 2014.gada 29.septembrī Eiropas Komisija pieņēma lēmumu īstenot turpmākus pagaidu ārkārtas atbalsta pasākumus konkrētu augļu un dārzeņu ražotājiem. Katrai dalībvalstij ir piešķirts noteikts augļu un dārzeņu apjoms tonnās, kura ietvaros var īstenot ārkārtas pasākumus (Latvijai – 3000 t). Atbalsts tiek paredzēts šādiem pasākumiem: izņemšana no tirgus bezmaksas izplatīšanai vai izplatīšanai citiem galamērķiem, ražas nenovākšanai vai ražas priekšlaicīgai novākšanai.

Atbalsts attiecas uz pasākumiem, kas veikti no 2014.gada 30.septembra līdz dienai, kad attiecīgie daudzumi attiecīgajā dalībvalstī ir pilnībā izlietoti, vai līdz 2014.gada 31.decembrim. 2014.gada 7.oktobrī MK sēdē tika pieņemti grozījumi Ministru kabineta 2011.gada 21.jūnija noteikumos Nr.453 "Noteikumi par augļu un dārzeņu ražotāju organizāciju atzīšanu, to darbības nosacījumiem un kontroli, kā arī kārtību, kādā piešķir, administrē un uzrauga Eiropas Savienības atbalstu augļu un dārzeņu ražotāju organizācijām". Pašreiz LAD iesniegti 10 pieteikumi uz atbalstu.

* Publisko pārtikas produktu piegādes un ēdināšanas pakalpojumu iepirkumu veicējiem no š.g. 28.oktobra jāievēro Ministru kabineta noteikumi Nr.673 „Noteikumi par vides kritēriju piemērošanu un piedāvājuma izvēles kritēriju noteikšanu pārtikas produktu piegādes un ēdināšanas pakalpojumu iepirkumiem” noteiktās prasības, kas paredz pārtikas produktu un ēdināšanas pakalpojumu iepirkumus veikt balstoties uz konkrētiem vidi saudzējošiem kritērijiem un principiem.
* Š.g. 3.novembra Ministru kabineta sēdē tika izskatīts Zemkopības ministrijas sagatavotais informatīvais ziņojums „Par zaudējumiem piena nozarē”, kā rezultātā piešķirtais atbalsts piensaimniecības nozarē par piena šķirņu slaucamo govju produktivitātes datu noteikšanas un izvērtēšanas ciltsdarba pakalpojumu ir 13 993 480 euro. Ciltsdarba atbalsta atlikušo daļu 7 993 480 *euro* ir plānots izmaksāt 2014.gada decembrī.
* Š.g. 10.novembrī notika3 Baltijas valstu un Somijas tikšanās ar jauno ES lauksaimniecības un lauku attīstības komisāru F.Hoganu. Sagatavots un iesniegts dokuments, kurā atkārtoti uzsvērts, ka līdzšinējie pasākumi nav pietiekami un nebija mērķēti uz ražotājiem, pasākumi ir nepieciešami nekavējoties un finansējumam ir jābūt adekvātam.

Sarunas laikā komisārs pauda sapratni par pastāvošo problēmu, taču arī norādīja, ka vispirms ir budžetā jārod finanšu līdzekļi šādam atbalstam.

* Eiropas Komisija 18.novembrī ir nākusi klajā ar priekšlikumu piešķirt Baltijas valstu piena ražotājiem finansiālu atbalstu kopējā apmērā 28,661 miljoni euro, no tā Latvijai būtu iedalīti 7,72 miljoni euro, Lietuvai 14,07 miljoni euro un Igaunijai 6,87 miljoni euro. Kompensāciju apmērus EK rēķinājusi, balstoties uz 2013./2014.kvotas gadā pārstrādei iepirktā piena daudzumiem katrā valstī, kompensējot ~ 10 euro par katru pārstrādei iepirktā piena tonnu.

## Atbalsts tranzīta un loģistikas nozares komersantiem

* + Grozījumi „Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”, kas paredz atcelt transportlīdzekļu ekspluatācijas nodokli transportlīdzekļiem ar pilnu masu virs 3500 kg, bet mazāku par 12000 kg, tika atbalstīti MK 2014.gada 2.septembra sēdē, tomēr ar piebildi, ka likumprojekts stājas spēkā tikai gadījumā, ja no Eiropas Komisijas saņemta pozitīva atbilde. Turpinās diskusijas ar Eiropas Komisiju un iesniegta pamatojošā informācija, tomēr atbilde no Eiropas Komisijas vēl nav saņemta.
  + 2014.gada 30.septembra Ministru kabineta sēdē pieņemti Finanšu ministrijas sagatavotie Ministru kabineta noteikumi muitas jomā- „Pagaidu uzglabāšanas noteikumi”, „Grozījumi Ministru kabineta 2010.gada 16.novembra noteikumos Nr.1048 „Noteikumi par vienkāršoto deklarēšanu un vietējo muitošanu, atzītā nosūtītāja un atzītā saņēmēja statusu, vienoto atļauju un atzītā komersanta sertifikātu””, „Muitas procedūras-tranzīts-piemērošanas kārtība”. Pieņemtie Ministru kabineta noteikumi atvieglo muitas procesu un noteikumi vairs nenosaka kā obligātu preču pagaidu uzglabāšanas vietas norobežošanu, nosaka, ka tiks samazināts preču loks, kuram aizliegts piemērot vienkāršoto deklarēšanu, kā arī saskaņā ar veiktajām izmaiņām būs iespējams operatīvāk noformēt TIR (starptautisko auto pārvadājumu) procedūras piemērošanu, efektīvāk izmantot komersantam pieejamos darbaspēka un finansiālos resursus, kā arī tiks samazināts administratīvais slogs.
  + Saskaņā ar Ministru kabineta š.g. 30.septembra sēdes protokola (nr.51., 59.§ 3.punktu) Finanšu ministrija turpina diskusijas ar Satiksmes ministriju un nozares pārstāvjiem par tranzīta procedūras jautājumiem, par muitas lietām un akcīzes nodokļa piemērošanas normatīvajos aktos paredzēt regulējumu, kas atļauj apvienot visus muitas un akcīzes jomā iesniedzamos galvojumus zem viena nodrošinājuma – vienas kredītiestādes garantijas vai saistību izpildes apdrošināšanas polises veidā, par dažādu statusu noliktavu apvienošanu, par jautājumiem attiecībā uz fiskālā pārstāvja darbības uzlabošanu.

## Atbalsts likviditātes problēmu risināšanai

Sākot ar 2014.gada augustu, Valsts ieņēmumu dienests nodrošina atbalsta pasākumus nodokļu maksātājiem Krievijas ekonomisko sankciju negatīvo seku mazināšanai, piemēram uzņēmumiem, kurus tieši skāruši Krievijas Federācijas noteiktie importa ierobežojumi un uzņēmumiem, kurus Krievijas embargo skāris pastarpināti, piešķir:

1. nodokļu samaksas termiņa pagarinājumus saskaņā ar likuma “Par nodokļiem un nodevām” 24.pantu, kā arī
2. pārskata nodokļu maksātājiem aprēķinātos uzņēmumu ienākuma nodokļa avansa maksājumus saskaņā ar likuma „Par uzņēmumu ienākuma nodokli” 23.pantu.

Jāatzīmē, ka visi faktori ir savstarpēji cieši saistīti, iesniegumos nodokļu maksātāji norāda, ka politiskā situācija un sankcijas būtiski ietekmē komersantu naudas plūsmu un debitoru naudas plūsmu, izraisa preču un pakalpojumu cenu samazinājumu tirgū un komersantu ienākumu samazinājumu.

Laika periodā no 2014.gada 14.augusta līdz 2014.gada 1.oktobrim saskaņā ar likuma „Par nodokļiem un nodevām” 24.panta pirmās daļas 1.un 3.punktu 27 nodokļu maksātāji VID ir iesnieguši 33 iesniegumus par  nodokļu samaksas termiņa pagarinājuma piešķiršanu, kuri kā iemeslu nodokļu sadalīšanai termiņos min situāciju Krievijas tirgū un eksporta samazinājumu uz Krieviju. Šobrīd VID ir sagatavojis 19 pozitīvos lēmumus pēc vispārējā regulējuma un sadalījis nodokļu samaksu, 6 iesniegumi ir atsaukti, 1 lēmuma pieņemšana ir atlikta līdz VID ģenerāldirektora lēmuma pieņemšanai audita lietā, 5 gadījumos atteikts sadalīt termiņos nodokļu samaksu, 2 iesniegumi ir izskatīšanas procesā. Atteikumu iemesli – nodokļu maksātāju nodokļu parādi, iepriekš piešķirto nodokļu termiņa pagarinājumu grafiku neievērošana, nodokļu un informatīvo deklarāciju iesniegšanas termiņu neievērošana, kā arī sakarā ar nodokļu maksātāju neizrādīto vēlmi sadarboties ar VID (nodokļu maksātāji neiesniedza pieprasītos dokumentus).

Laika periodā no 2014.gada 1.oktobra līdz 2014.gada 19.novembrim saskaņā ar likuma „Par nodokļiem un nodevām” 24.panta pirmās daļas 9.punktu 7 nodokļu maksātāji VID ir iesnieguši 7 iesniegumus par  nodokļu samaksas termiņa pagarinājuma piešķiršanu, kuri kā iemeslu nodokļu sadalīšanai termiņos min Krievijas noteikto embargo pārtikas produktu importam un eksporta samazinājumu uz Krieviju. Šobrīd VID ir sagatavojis 1 pozitīvo lēmumu pēc vispārējā regulējuma un sadalījis nodokļu samaksu, 1 iesniegums ir atsaukts un 5 iesniegumi ir izskatīšanas procesā.

Laika periodā no 2014.gada 22.augusta līdz 2014.gada 19.novembrim VID 19 nodokļu maksātājiem saskaņā ar likuma „Par uzņēmumu ienākuma nodokli” 23.pantu pārskatījis UIN avansu maksājumus, kuri iesniegumā kā pieprasījuma pamatojumu min Krievijas piemēroto preču embargo.

Lai sniegtu atbalstu saimnieciskās darbības veicējiem Latvijā, kas Krievijas importa ierobežojumu rezultātā saskarsies ar akūtām likviditātes problēmām vai nonāks finanšu grūtībās, ir sagatavots Ministru kabineta noteikumu projekts atbalsta sniegšanai grūtībās nonākušu saimnieciskās darbības veicēju glābšanai, pagaidu pārstrukturēšanai un pārstrukturēšanai. Kopējais atbalsta apmērs nepārsniedz 10 miljonus euro. Atbalsts tiks piešķirts uz maksimāli īsu laika periodu, kas nepieciešams saimnieciskā darbības veicēja dzīvotspējas atjaunošanai ilgtermiņā. Atbalstu paredzēts sniegt aizdevuma, garantijas formā. Savukārt pārstrukturēšanas atbalsta gadījumā ir paredzēta arī grantu komponente, lai segtu pārstrukturēšanas plāna izstrādes izmaksas. Lai nekropļotu tirgu, atbalsta saņemšanas laikā saimnieciskās darbības veicējam nebūs atļauts veikt paplašināšanos un palielināt saimnieciskās darbības veicēja jaudu. Indikatīvais pieejamais finansējums atbalsta sniegšanai ir 40 miljoni euro.

Pirms Ministru kabineta noteikumu projekta virzīšanas apstiprināšanai valdībā, atbilstoši ES valsts atbalsta pamatnostādnēm „Pamatnostādnes par valsts atbalstu grūtībās nonākušu nefinanšu uzņēmumu glābšanai un pārstrukturēšanai”, sagatavotais noteikumu projekts tiks saskaņots ar Eiropas Komisiju. Ministru kabineta noteikumi tiks iesniegti apstiprināšanai Eiropas Komisijai līdz š.g. decembra beigām. Ja Eiropas Komisija saskaņos noteikumu projektu bez iebildumiem, tad noteikumu projekts varētu tikt iesniegts Ministru kabinetā līdz 2015.gada marta beigām.

## Eksporta tirgu pārorientācija

Šā gada 14.oktobra MK sēdē tika atbalstīts Ekonomikas ministrijas sagatavotais noteikumu projekts "Grozījumi Ministru kabineta 2009.gada 17.jūnija noteikumos Nr.582 "Noteikumi par darbības programmas "Uzņēmējdarbība un inovācijas" papildinājuma 2.3.1.1.1.apakšaktivitātes "Ārējo tirgu apgūšana–ārējais mārketings" sesto un turpmākajām kārtām"" (MK sēdes protokols Nr.55, 44.§) un noteikumu projekts "Grozījumi Ministru kabineta 2010.gada 21.septembra noteikumos Nr.887 "Noteikumi par darbības programmas "Uzņēmējdarbība un inovācijas"" papildinājuma 2.3.1.1.aktivitātes "Ārējo tirgu apgūšana" 2.3.1.1.2.apakšaktivitāti "Ārējo tirgu apgūšana–nozaru starptautiskās konkurētspējas stiprināšana""" (MK sēdes protokols Nr.55, 45.§).

MK noteikumi Nr.582 tika papildināti ar jaunām atbalstāmām darbībām - individuālās vizītes pie sadarbības partneriem mērķa tirgos ārvalstīs, ko organizē Latvijas Investīciju un attīstības aģentūra vai biedrība vai nodibinājums; ražotņu un produktu atbilstības novērtēšana ja šāda atbilstības novērtēšana ir obligāts priekšnosacījums, lai uzsāktu produktu tirdzniecībai ārvalstu tirgos; paredzēts atbalsts arī liela mēroga starptautisko konferenču rīkošanai Latvijā. Vienlaikus tika arī palielināta ES fondu līdzfinansējuma atbalsta intensitāte uz 70%.

Papildus individuālajām komersantu eksporta tirgu apgūšanas aktivitātēm, eksporta tirgu apgūšanu paredzēts organizēt arī pamatojoties uz nozaru asociāciju un LIAA sadarbības līguma pamata, kura ietvaros nozaru asociācijas identificē prioritāros tirgus un tajos veicamās aktivitātes, piemēram tirdzniecības misijas, nozaru pārstāvji mērķa tirgū, dalība starptautiskās izstādēs u.c. un atbilstoši šīm asociāciju izvirzītajām prioritātēm LIAA nodrošina to īstenošanu. Būtisks elements ir asociāciju aktīva iesaiste ne tikai aktivitāšu definēšanā, bet līdzdalība visā procesā un īstenoto aktivitāšu rezultātu un kvalitātes novērtēšanā, kā arī nozares uzņēmumu iesaistīšanā aktivitāšu īstenošanā.

Uz š.g. 20.novembri jau ir noslēgti sadarbības līgumi ar Latvijas Pārtikas uzņēmumu federāciju, asociāciju „Latvijas Auto”, Latvijas Ķīmijas un farmācijas uzņēmumu asociāciju un Vieglās rūpniecības uzņēmumu asociāciju par sadarbību eksporta aktivitāšu īstenošanā, vienlaikus notiek līguma projektu saskaņošana arī ar pārējām darba devēju organizācijām.

Šobrīd, papildus jau iepriekš plānotajām aktivitātēm, ir identificētas tirdzniecības misijas uz 10 jauniem tirgiem (Azerbaidžāna, Kazahstāna, Uzbekistāna, ASV, Brazīlija, Singapūra, Mongolija, AAE, Irāna, Kanāda), kas tiks īstenotas līdz 2015.gada beigām, vairāk par 30 starptautiskām izstādēm, kurās tiks nodrošināta Latvijas uzņēmumu dalība nacionālajos stendos, 5 Latvijas dienu organizēšana. Pirmā Latvijas dienu mārketinga kampaņa norisinās Gruzijā, no š.g. 24.novembra. Tāpat ir sagatavota iepirkuma dokumentācija „Piena pārstrādes nozares eksportspējas un eksporta tirgu novērtējums”, kas ir skaņota ar nozari pārstāvošajām darba devēju organizācijām un tuvākajā laikā tiks izsludināts iepirkuma konkurss. Iepirkuma ietvaros tiks veikta padziļināta vēl neapgūto tirgu analīze un identificētas iespējamās produkcijas noieta nišas, kā arī analizēti Latvijas pārstrādes uzņēmumi un sagatavoti priekšlikumi gan eksportstpējas kāpināšanai, gan produkcijas pielāgošanai konkrētā tirgus prasībām. Tāpat ir identificēta nepieciešamība organizēt iepirkumus specifisku datu, produktu analīzes u.c. ieguvei no dažādām datu bāzēm. Tiek turpināts darbs pie papildus veicamo aktivitāšu identificēšanas.

Lai nodrošinātu Latvijas uzņēmēju pārstāvību 2015.gadā notiekošajā starptautiskajā izstādē „EXPO Milano” ir sagatavots uzņēmēju aktivitāšu plāna projekts, kas tika apspriests ar nozares pārstāvjiem š.g. 7.novembra sanāksmē. Priekšlikumi paredz gan pastāvīgas ekspozīcijas izveidi Latvijas paviljonā, gan biznesa forumu, „Latvijas dienu”, „roadshow”, u.c. aktivitāšu organizēšanu izstādes norises laikā. Līdz š.g.5.decembrim tiek gaidīti priekšlikumi gan no nozaru asociācijām, gan uzņēmējiem par EXPO Milano ietvaros īstenojamajām aktivitātēm.

Ekonomikas ministre D.Reizniece-Ozola

Vīza:

Valsts sekretārs M.Lazdovskis

20.11.2014 17:19

3082  
Ilze Beināre, 67013151

[Ilze.Beinare@em.gov.lv](mailto:Ilze.Beinare@em.gov.lv)